《夜宴曲》
清代·沈在廷

朱门甲第连云开，主人豪侈何雄哉。金钗十二拥燕赵，珠履三千夸邹枚。

日长不足继以夜，肴由鼎进酒倾罍。华镫四照张火伞，管弦迭奏鸣春雷。

方其得意逞雄肆，黄金挥洒飞尘埃。一食直兼十户富，一衣直费十锦材。

酒阑人散客归去，更严霜重月堕雾。乞儿觅食那可得，路侧城隅空叹息。

作者简介：江苏高邮人，字枫墀。乾隆四十八年举人。官内阁中书。有《经馀书屋诗钞》。